**Perioodi 2014-2020 KSK 1-aastane toetus:**

Toetusõiguslikkuse nõude rikkumisel toetust ei maksta või see tühistatakse täielikult. Baasnõuete ja toetuse nõuete puhul hinnatakse nõude rikkumist kolmest aspektist lähtuvalt:

1. *Raskus* sõltub eelkõige selle tagajärgede olulisusest. Määratakse koefitsiendiga, mis annab rikkumisele kaalu sõltuvalt tagajärgede mõjust eesmärgile:

Koefitsiendid alla 0,3 - mõju nõude eesmärgile vähene.

Koefitsiendid 0,3...0,5 - mõju nõude eesmärgile oluline.

Koefitsiendid üle 0,5 - mõju nõude eesmärgile väga oluline.

1. *Ulatus* sõltub eelkõige selle mõjust kogu tegevusele. Määratakse % põllu- või põllumajandusmaast, toetusõiguslikust maast jms, millises ulatuses oli rikkumine. Mida suurem %, seda suurem on mõju kogu tegevusele.
2. *Kestus* sõltub eelkõige selle mõju ajalisest ulatusest või sellest, kas seda mõju on võimalik mõistlike vahenditega lõpetada. Määratakse koefitsiendiga, mis annab rikkumisele kaalu sõltuvalt mõju kestvusest ja mõju lõpetamisest:

Koefitsiendid alla 0,3 - mõju kergesti eemaldatav või mõju lühiajaline.

Koefitsiendid 0,3...0,5-mõju raskesti eemaldatav või mõju pikaajaline.

Koefitsiendid üle 0,5 - mõju püsiv.

*Toetussummat vähendatakse protsendi võrra, mis leitakse raskuse ja kestuse koefitsientide ja ulatuse protsendi korrutamisel.*

Igale nõudele on arvestatud vaikimisi maksimum vähenduse % toetussummast.  Eestleitud olukorda arvesse võttes võib erandjuhtudel hinnata maatriksist erinevalt. Juhul, kui tegemist on raske rikkumisega, siis võib % olla suurem kui maksimumina määratud. Kui tegemist on ränga rikkumisega (pettus, tahtlik rikkumine) võib raskuse ja kestuse koefitsiente muuta selliselt, et taotleja jääb toetusest ilma.

Korduvus *- käesoleva aasta rikkumine korrutatakse selle või sarnase nõude rikkumiste arvuga. Rikkumine teist korda, siis x 2 jne.*

Näide: käesoleval aastal nõude rikkumine toetussummast 4%, nõuet kontrolliti ka kaks aastat tagasi ja leiti rikkumine, mille puhul vähendamine toetussummast oli 7%. Sellisel juhul on tegemist korduvusega ja rikkumine leitakse järgmise tehte abil: 4%x2=8%. Aluseks võetakse käesoleva aasta % seetõttu, et kui taotleja on küll rikkunud, kuid väiksemas ulatuses kui varem, siis tähendab, et ta on kasutusele võtnud parandusmeetmeid.

Alates 2015. aastast nelja eelneva aasta jooksul (st alates 2011. aastast) sama nõude rikkumisel, sõltumata millise meetme raames nõuet rikuti, märgitakse korduvus ühe korra kuni 2015. aastani.

Näide: perioodi 2007-2013 KSM toetuse raames rikuti 2012. ja 2014. aastal põlluraamatu pidamise nõuet. 2015. aastal taotleb KSK toetust ja rikub 2015. aastal sama nõuet uuesti, siis korduvus määratakse kaks korda, mitte kolm.

**1. MAK 2014+ toetuse saaja teavitab avalikkust, et asjakohane tegevus on viidud ellu või viiakse ellu EAFRD-st saadud toetuse abil. Avalikkuse teavitamiseks tähistab toetuse saaja asjakohase toetatava tegevuse „Eesti maaelu arengukava 2014–2020” logo (edaspidi *arengukava logo*) ja Euroopa Liidu embleemiga (edaspidi *embleem*).**

|  |  |
| --- | --- |
| RASKUS | Koef. 0,1. Väga väike mõju nõude eesmärgile, avalikkuse teavitamine on toimunud ka toetuse saajate nimekirjade avaldamisena PRIA kodulehel. |
| ULATUS | 100% -arengukava logo ja embleem puudub või 50% -arengukava logo olemas, aga embleem puudub või vastupidi, või ei vasta need kehtestatud nõuetele. |
| KESTUS | Koef. 0,1. Rikkumine on võimalik lõpetada väga lühikese ajaga ja väheste vahenditega. |

***Maksimumvähendamine esmasel rikkumisel on 1% MAK 2014+ toetusliigi toetussummast, mille osas ei ole toetuse saamisest avalikkust nõuetekohaselt teavitatud.***

Toetussumma vähendamine: ulatuse % x raskuse koef x kestuse koef, nt 0,1x50x0,1=0,50%.

**BAASNÕUDED:**

**1.** **Taotleja kannab andmed majapidamise põllumajandusmaal tehtud tegevuste kohta veeseaduse alusel peetavasse põlluraamatusse.**

|  |  |
| --- | --- |
| RASKUS | Koef. 0,2. Andmed ei vasta reaalsele olukorrale - on raskem põllul tehtavaid töid planeerida. Puudub ülevaade põllul tehtud töödest. |
| ULATUS | Rikkumisega pinna suurus leitakse:  Kui põllu kohta puuduvad kõik andmed, siis 100 % põllu pinnast loetakse rikutud pinnaks. Kui põllu kohta puuduvad andmed osaliselt, siis 50% põllu pinnast loetakse rikutud pinnaks. Liidetakse rikutud pinnad kokku ha ja leitakse rikkumise % - kogu põllumajandusmaa pinnast ha kokku, kui palju moodustab rikkumisega põldude ha kokku. Kui põlluraamat puudub, siis on ulatus 100%. |
| KESTUS | Koef. 0,2 Andmeid on võimalik taastada või parandada. Teada on põllul kasvav kultuur, kuid tehtud töid, tööde teostamise aega või kasutatavate väetiste/seemnete koguseid ei ole võimalik täpselt määrata. |

***Maksimumvähendamine esmasel rikkumisel on 4% toetussummast.***

Ulatuse leidmise näide: 3 põldu kokku pinnaga 10 ha; rikkumine ühel põllul pinnaga 2 ha. Rikkumine kogu põllumajandusmaast 100x2/10=20%.

Toetussumma vähendamine: ulatuse % x raskuse koef x kestuse koef, nt 20x0,2x0,2=0,80%.

**2. Kui taotleja taotleb toetust keskkonnasõbraliku köögivilja-, ravimtaime- ja maitsetaimekasvatuse eest, korraldab ta enne taimekaitsevahendi kasutamist maal, kus kasvatab köögivilja, ravim- ja maitsetaimi, taimekahjustajate seire ning kannab andmed seire kohta veeseaduse alusel peetavasse põlluraamatusse.**

|  |  |
| --- | --- |
| RASKUS | Koef. 0,3. Puudub ülevaade taimekaitsevahendi kasutamise vajalikkusest. |
| ULATUS | Rikkumisega pinna protsent KSK toetusõiguslike köögivilja-, ravimtaime- ja maitsetaime põldudepinnast. |
| KESTUS | Koef. 0,3. Kanded on võimalik koheselt lisada muudest allikatest nt kalender-märkmik. Seiret ei ole võimalik taimekaitsevahendiga pritsitud põllul teha. |

***Maksimumvähendamine esmasel rikkumisel on 9% köögivilja-, ravimtaime- ja maitsetaimekasvatuse toetussummast.***

Ulatuse leidmise näide: 3 köögivilja põldu kokku pinnaga 10 ha; rikkumine ühel põllul pinnaga 2 ha. Rikkumine kõikide köögivilja-, ravimtaime- ja maitsetaime põldudepinnast 100x2/10=20%.

Toetussumma vähendamine: ulatuse % x raskuse koef x kestuse koef nt 20x0,3x0,3=1,80%.

**TOETUSE NÕUDED:**

**1. Taotleja ei tohi toetusõiguslikul maal, millel kasvatab köögivilja, ravim- ja maitsetaimi, kohustuseaasta jooksul kasutada glüfosaati sisaldavaid taimekaitsevahendeid.**

|  |  |
| --- | --- |
| RASKUS | Koef. 1,2. Oht inimese tervisele. Mulla ja toidu saastumine taimekaitsevahendi jääkidega. |
| ULATUS | Rikkumisega pinna % KSK toetusõiguslike köögivilja-, ravimtaime- ja maitsetaime põldudepinnast. |
| KESTUS | Koef. 1,2. Glüfosaadi kasutamisel järelmõju mitu aastat. |

***Maksimumvähendamine esmasel rikkumisel on 100% köögivilja-, ravimtaime- ja maitsetaimekasvatuse toetussummast.***

Ulatuse leidmise näide: kokku KSK toetusõiguslike köögivilja-, ravimtaime- ja maitsetaime põldudepind on 10 ha; rikkumine on 2 ha. Rikkumine leitakse 2/10x100=20%

Toetussummast vähendamine: ulatuse % x raskuse koef x kestuse koef nt. 20x1,2x1,2=28,80%

**2.**  **Taotleja hoiab köögivilja, ravim- ja maitsetaimede kasvatamiseks kasutatava maaga külgneva teenindusala tegevuse elluviimise kohustuseaastal kuni põllumajanduskultuuri koristamiseni rohukamaras. Rohu kõrgus ei tohi ületada 30 cm.**

|  |  |
| --- | --- |
| RASKUS | Koef. 0,3 muldade leostumise oht on suurem ja mitmekesisus väiksem |
| ULATUS | Nõuetele mittevastavad teenindusalade arv jagatuna kogu teenindusalade arvuga. |
| KESTUS | Koef. 0,3 võimalik selle aasta jooksul lasta veel kamaral tekkida või taimik niita madalamaks |

***Maksimumvähendamine esmasel rikkumisel on 9% köögivilja-, ravimtaime- ja maitsetaimekasvatuse toetussummast.***

Ulatuse leidmise näide: kokku teenindusalasid 5, millest üks ei ole rohukamaras ja teine teenindusala rohukõrgusega üle 30 cm. Ulatus leitakse 2x100/5=40%

Toetussummast vähendamine: ulatuse % x raskuse koef x kestuse koef nt. 40x0,3x0,3=3,60%

**3. Taotleja kasutab maal, millel kasvatab maasikataimi, maasikaridade peal multši. Multši tuleb kasutada alates istandiku rajamisest ja see peab olema põllul kogu vegetatsiooniperioodi jooksul.**

|  |  |
| --- | --- |
| RASKUS | Koef. 0,5. Umbrohtude levik on laialdasem. |
| ULATUS | Rikkumisega pinna % toetusõiguslikust pinnast (maasika pinnast) |
| KESTUS | Koef. 0,4. Multši võimalik kasutada järgmisel aastal. |

***Maksimumvähendamine esmasel rikkumisel on 20% maasikakasvatuse toetussummast.***

Ulatuse leidmise näide: toetusõiguslikke maasika põlde kokku 10 ha, sellest 3 ha-l ei ole ridade peal multši, ulatus on 3/10x100=30%.

Toetussummast vähendamine: ulatuse % x raskuse koef x kestuse koef nt. 30x0,5x0,4=6,00%

**4. Taotleja hoiab maal, millel kasvatab maasikataimi, maasika reavahed multšiga kaetuna või niidetud rohukamaras. Kogu põllul, sealhulgas teenindusalal, ei tohi rohu kõrgus ületada 30 cm.**

|  |  |
| --- | --- |
| RASKUS | Koef. 0,5. Leostumise oht on suurem, umbrohtude levik suurem |
| ULATUS | Rikkumisega pinna % toetusõiguslikust maasika pinnast (rikkumine, kus reavahedes ei ole multši kasutatud või reavahed ei ole rohukamaras ja niidetud) |
| KESTUS | Koef. 0,4. Multši võimalik kasutada järgmisel aastal või külvata/jätta reavahed heintaimedega. |

***Maksimumvähendamine esmasel rikkumisel on 20% maasikakasvatuse toetussummast.***

Ulatuse leidmise näide: toetusõiguslikke maasika põlde kokku 10 ha, sellest 2 ha-l ei ole reavahedes mutši, ulatus on 2/10x100=20%.

Toetussummast vähendamine: ulatuse % x raskuse koef x kestuse koef nt. 20x0,5x0,4=4,00%.

**5.** **Taotleja korraldab toetusõigusliku maa, millel kasvavad need kultuurid, mille kohta ta toetust taotleb, kohta mullaproovide võtmise ning proovide saatmise mullaanalüüside tegemiseks mulla ja pinnase analüüsimiseks akrediteeritud laboratooriumisse (edaspidi *laboratoorium*) hiljemalt esimese kohustuseaasta 2. maiks. Kui toetusõiguslikult maalt on varem võetud mullaproov ja selle kohta on väljastatud laboriprotokoll mulla taimedele omastatava magneesiumi, kaltsiumi, vase, mangaani ja boori sisalduse kohta, peab taotleja korraldama mullaproovi võtmise ja laboratooriumisse saatmise eelmise mullaproovi võtmise aastale järgneva viienda aasta 1. detsembriks. Taotleja korraldab mullaproovide võtmise arvestusega, et iga kuni kolme hektari toetusõigusliku maa kohta on võetud üks mullaproov, millest on võimalik määrata taimedele omastatava magneesiumi, kaltsiumi, vase, mangaani ja boori sisaldust.**

**Mullaproovid võtmata või neist ei ole määratud kõiki nõutud elemente või ei ole analüüsitud nõutavate meetoditega.**

|  |  |
| --- | --- |
| RASKUS | Koef. 0,3. Ei saa planeerida väetiste kasutamist vastavalt väetustarbele, põllumullale sobivat külvikorda ega muldade neutraliseerimist, mis looks kultuurtaimedele soodsamad kasvutingimused ja väldiks ebaotstarbekat väetiste ning liigset taimekaitsevahendite kasutamist. |
| ULATUS | Mitu protsenti moodustavad puuduolevad/nõuetele mittevastavad proovid vajaminevatest proovidest. |
| KESTUS | Koef. 0,2. Mullaproovid võimalik võtta ja saata laboratooriumisse analüüsimiseks selle aasta sügisel või järgmise aasta kevadel. |

***Maksimumvähendamine esmasel rikkumisel on 6% toetussummast.***

Ulatuse leidmise näide: Toetusõiguslikku maad 85 ha; vajalike proovide arv 85/3=29, võetud oli 10 proovi, millest 2 proovil on määramata kaaliumisisaldus. Seega ebakorrektseid proove on 21 ja rikkumise % on 21x100/29=72,41%.

Toetussumma vähendamine: ulatuse % x raskuse koef x kestuse koef, nt 72,41x0,3x0,2=4,35%.

**6. Taotleja või tema esindaja, kes tegeleb taotleja põllumajanduslikus majapidamises põllumajandusliku tegevusega, peab keskkonnasõbraliku köögivilja-, ravimtaime- ja maitsetaimekasvatuse või keskkonnasõbraliku maasikakasvatuse tegevuse esmakordse elluviimise kohustuseaasta 1. detsembriks olema osalenud Maaeluministeeriumi korraldatud keskkonnasõbraliku aianduse koolitusel.** Arvestatakse alates 2015. kalendriaastast läbitud koolitusi.

Koolituse nõude rikkumist hinnatakse kolmest aspektist lähtuvalt:

1. *Raskus* sõltub eelkõige selle tagajärgede olulisusest. Määratakse koefitsiendiga, mis annab rikkumisele kaalu sõltuvalt tagajärgede mõjust nõude eesmärgile:

Koefitsient **„1“** mõju nõude eesmärgile vähene.

Koefitsient **„2“** mõju nõude eesmärgile oluline.

1. *Ulatus* sõltub eelkõige selle mõjust kogu tegevusele. Koolituse hindamisel on ulatuse koefitsiendiks **„1“**.
2. *Kestus* sõltub eelkõige selle mõju ajalisest ulatusest või sellest, kas seda mõju on võimalik mõistlike vahenditega lõpetada. Määratakse koefitsiendiga, mis annab rikkumisele kaalu sõltuvalt mõju kestvusest ja mõju lõpetamisest:

Koefitsient **„1“** mõju kergesti eemaldatav või lühiajaline.

Koefitsient **„2“** mõju keskmiselt eemaldatav või lühiajaline.

Koefitsient **„3“** mõju raskesti eemaldatav või pikaajaline.

|  |  |  |  |
| --- | --- | --- | --- |
| RASKUS | Taotleja on läbinud koolituse tähtajast kuni 1 kuu hiljem. Koef. 1 | Taotleja ei ole alates 2015. aastast koolitustel osalenud või on koolitused läbitud etteantud tähtajast hiljem kui 1 kuu jooksul. Koef. 2 | |
| ULATUS | Taotleja ei ole läbinud nõutud koolitust etteantud tähtaja jooksul (1%) | | |
| KESTUS | Taotleja on läbinud koolituse tähtajast kuni 1 kuu hiljem. Koef. 1 | | Taotleja ei ole alates 2015. aastast koolitustel osalenud või on koolitused läbitud etteantud tähtajast hiljem kui 1 kuu jooksul. Koef. 3 |

***Maksimumvähendamine on 6% toetussummast.***

Toetussumma vähendamine: ulatuse koef x raskuse koef x kestuse koef.